KIRJALLINEN KYSYMYS P-1169/00 esittäjä(t): Alexandros Alavanos (GUE/NGL) komissiolle. Muuntogeenisen puuvillan siemenet.



Virallinen lehti nro 072 E , 06/03/2001 s. 0021 - 0022



KIRJALLINEN KYSYMYS P-1169/00 esittäjä(t): Alexandros Alavanos (GUE/NGL) komissiolle (10. huhtikuuta 2000) Aihe: Muuntogeenisen puuvillan siemenet Muuntogeenisen puuvillan siementen maahantuonti ja istuttaminen on kielletty Euroopan unionissa yhteisön direktiiveillä 90/220(1) ja 98/95(2). Saamieni tietojen mukaan Kreikkaan on tuotu sallittujen puuvillalajikkeiden siemeniä, joiden joukossa myös muuntogeenisen lajikkeen siemeniä. Siementen sertifioinnista vastaavan kansainvälisen elimen (Association of Official Seed Certification Agencies, AOSCA) tietojen mukaan Yhdysvallat ei myönnä todistusta siitä, että maasta viedyt siemenet olisivat geenitekniikalla muunneltuja. Kun otetaan huomioon, että yhteisön lainsäädäntö kieltää muuntogeenisten lajikkeiden siementen kaupan ja käytön, kysyn komissiolta seuraavaa: 1. Aikooko komissio kieltää muuntogeenisen puuvillan ja muiden kasvilajien siementen tuonnin Yhdysvalloista ja muista maista Euroopan unioniin tapauksissa, joissa ei voida virallisesti todistaa, että siemeniä ei ole muunneltu geenitekniikalla? 2. Voivatko jäsenvaltiot kieltää yksipuolisesti tällaisten siementen maahantuonnin voimassa olevan yhteisön lainsäädännön perusteella? (1) EYVL L 117, 8.5.1990, s. 15. (2) EYVL L 25, 1.2.1999, s. 1. David Byrnen komission puolesta antama vastaus (15. kesäkuuta 2000) 1. Yhdellekään geneettisesti muunnellulle puuvillalajikkeelle ei ole vielä annettu geneettisesti muunnettujen organismien tarkoituksellisesta levittämisestä ympäristöön 23 päivänä huhtikuuta 1990 annetun neuvoston direktiivin 90/220/ETY C osan mukaista yhteisön markkinointilupaa. Kaksi hakemusta, jotka koskevat hyönteisille ja torjunta-aineille vastustuskykyisen puuvillan kaupan pitämistä, odottavat parhaillaan hyväksyntää direktiivin mukaisessa luvansaantimenettelyssä. Nykyisen yhteisön lainsäädännön mukaan geneettisesti muunnellun aineen siementen tai niitä sisältävien tuotteiden, joille ei ole annettu lupaa yhteisössä neuvoston direktiivin 90/220/ETY tai muun vastaavan näitä tuotteita nimenomaan koskevien yhteisön säännösten mukaisesti, markkinoille saattaminen, tuonti mukaan lukien, on kielletty. Tämä koskee myös perinteisten lajikkeiden siemeneriä, jotka sisältävät kiellettyjen geneettisesti muunneltujen aineiden epäpuhtauksia. Kuten komission valkoisen kirjan elintarvikkeiden turvallisuudesta(1) liitteen kohdassa 77 sanotaan, komissio aikoo vahvistaa voimassa olevan siemeniä koskevan yhteisön lainsäädännön mukaisesti puhtausvaatimukset geneettisesti muunnettujen siementen satunnaisen esiintymisen varalta sekä siementen päällysmerkintöjä koskevia erityisiä vaatimuksia geneettisesti muunnetun aineen osalta. Tällä varmistetaan, että nämä vaatimukset ja päällysmerkintöjä koskevat vaatimukset sisällytetään siementen viralliseen varmennusmenettelyyn, joka on vahvistettu yhteisössä tuotetuille siemenille puuvillan osalta direktiivissä 69/208/ETY. Samat toimenpiteet lisätään myös siementen vastaavuusjärjestelmään, joka kattaa yhteisöön tuotujen siementen vaatimukset, jotka on vahvistettu mainitun puuvillaa koskevan direktiivin perusteella. Jäsenvaltioiden viranomaisten on sillä välin yhteisön lainsäädännön noudattamisen valvontaa koskevan yleisen velvoitteen mukaisesti arvioitava vaaraa geneettisesti muunnetun aineen luvattomasta esiintymisestä, ja jos on aihetta epäilyyn, suoritettava asianmukaiset kokeet tartunnan saaneiden erien torjumiseksi ja niiden kaupan pitämisen ja käytön estämiseksi. Tässä tilanteessa komissio ei ehdota toistaiseksi siementen tuonnin kieltämistä pelkästään sillä perusteella, että viejämaa ei ole virallisesti varmentanut, että siemenet eivät sisällä geneettisesti muunnettua ainetta. 2. Jäsenvaltiot voivat asiaankuuluvien yhteisön säännösten mukaisesti vaadittujen vapaaehtoisten tarkastusten lisäksi lisätä yksipuolisesti minkä tahansa muun yhteisön lainsäädännön mukaisen tarkastuksen kolmansista maista tapahtuvaan tuontiin sovellettavaan menettelyyn ja ryhtyä tarvittaviin toimiin yhteisön lainsäädäntöön soveltumattomien havaintojen osalta. Jäsenvaltioiden yksipuoliselle siementen tuontikiellolle ei ole kuitenkaan perusteita pelkästään siitä syystä, että viejämaalla ei ole arvoisan parlamentin jäsenen ensimmäisessä kysymyksessä tarkoittamaa virallista varmennusta siemenille. (1) KOM(1999) 719 lopullinen.